CELEX: 32017D1406
Language: sl
Date: 2017-07-31 00:00:00
Title: Izvedbeni sklep Komisije (EU) 2017/1406 z dne 31. julija 2017 o določitvi lokacije talne infrastrukture sistema EGNOS (Besedilo velja za EGP. )

1.8.2017   
            
            
               SL
            
            
               Uradni list Evropske unije
            
            
               L 200/4
            
         IZVEDBENI SKLEP KOMISIJE (EU) 2017/1406
   z dne 31. julija 2017
   o določitvi lokacije talne infrastrukture sistema EGNOS
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (1) ter zlasti člena 12(3)(c) Uredbe,
   ob upoštevanju naslednjega:
   
               (1)
            
            
               V skladu s členom 6 Uredbe (EU) št. 1285/2013 je sistem EGNOS v lasti Evropske unije. Popoln prevzem sistema s strani Unije dne 1. aprila 2009 je bil predmet izmenjave pisem med Evropsko vesoljsko agencijo in Komisijo z dne 24. in 31. marca 2009 ter odobren s sklepom Komisije z dne 31. marca 2009 (2). Komisija je v dopisu, ki ga je Evropski vesoljski agenciji poslala 31. marca 2009, poudarila, da lastnino sprejema v dejanskem in pravnem stanju, v katerem se nahaja.
            
         
               (2)
            
            
               Talno infrastrukturo sistema EGNOS sestavljajo center za koordinacijo obratovanja sistema, centra za nadzor misij, postaje za spremljanje signala in njegove integritete, postaje za komuniciranje z geostacionarnimi sateliti, storitveni center in varno omrežje za prenos podatkov.
            
         
               (3)
            
            
               Center za koordinacijo obratovanja sistema je bistven za obratovanje sistema EGNOS, saj vodi operativne dejavnosti in vzdrževanje sistema. Center se nahaja v Toulousu (Francija) od leta 2004, tj. še preden je Unija pridobila sistem. O tej lokaciji ni treba imeti pomislekov, saj ustreza potrebam programa, izkorišča javne naložbe, ki so ji že bile odobrene, in izpolnjuje varnostne zahteve v koordinaciji z državo članico, na ozemlju katere se nahaja center za koordinacijo obratovanja sistema. Poleg tega bi selitev na drugo lokacijo povzročila stroške in zmotila delovanje sistema.
            
         
               (4)
            
            
               Naloga dveh centrov za nadzor misij je stalno spremljati in nadzorovati stanje in delovanje sistema. Centra se nahajata v Ciampinu (Italija) in Torrejonu (Španija) od leta 2004 oz. 2003, tj. še preden je Unija pridobila sistem. O teh dveh lokacijah ni treba imeti pomislekov, saj ustrezata potrebam programa, izkoriščata javne naložbe, ki so jima že bile odobrene, in izpolnjujeta varnostne zahteve v koordinaciji z državama članicama, na ozemlju katerih se nahajata centra za nadzor misij. Poleg tega bi selitev na drugi lokaciji povzročila stroške in zmotila delovanje sistema.
            
         
               (5)
            
            
               Vloga postaj za spremljanje signala in njegove integritete (Ranging and Integrity Monitoring Station, v nadaljnjem besedilu: postaje RIMS) je lokalno spremljati delovanje globalnih satelitskih navigacijskih sistemov (GNSS). Postaje v realnem času merijo razlike med geolokacijskimi podatki, pridobljenimi prek signalov, ki jih oddajajo ti sistemi, in lastno referenčno lokacijo, ki je zelo natančno znana. Pri izbiri njihove lokacije se upošteva zlasti tehnična potreba po njihovi enakomerni geografski razporeditvi po celotnem ozemlju, ki ga pokriva sistem EGNOS, prav tako pa tudi morebitna prisotnost že obstoječih objektov in opreme ter spoštovanje varnostih zahtev v koordinaciji z državami članicami in tretjimi državami, na ozemlju katerih se nahajajo.
            
         
               (6)
            
            
               Število in lokacija postaj RIMS se lahko spreminjata glede na napredek pri izvajanju programa, njegove potrebe in zlasti razširitev pokritosti sistema v skladu z določbami tretjega pododstavka člena 2(5) Uredbe (EU) št. 1285/2013. Spremenita se lahko tudi na podlagi rezultatov analiz varnostnega tveganja, zlasti pri postajah RIMS v tretjih državah.
            
         
               (7)
            
            
               Postaje za komuniciranje z geostacionarnimi sateliti (Navigation Land Earth Station; v nadaljnjem besedilu: postaje NLES) pošiljajo popravljene podatke transponderjem EGNOS, ki so nameščeni na geostacionarnih satelitih, kar sprejemnikom signalov GNSS na ozemljih, ki jih pokriva sistem EGNOS, omogoča popravke glede na njihovo geolokacijo. Za vsak geostacionarni satelit sta dve postaji NLES. Pri izbiri njihove lokacije se večinoma upoštevajo tehnične zahteve, zlasti potreba, da se oprema sistema EGNOS lokalno poveže z opremo za prenos signala, ki je v lasti operaterjev geostacionarnih satelitov, na katerih so nameščeni transponderji EGNOS, prav tako pa tudi varnostne zahteve.
            
         
               (8)
            
            
               Število in lokacija postaj NLES se lahko spreminjata glede na napredek pri izvajanju programa in njegove potrebe ter zlasti življenjsko dobo transponderjev EGNOS, nameščenih na geostacionarnih satelitih, ki so trenutno v orbiti, in izbiro satelitov, na katerih bodo prihodnji transponderji.
            
         
               (9)
            
            
               Funkcija storitvenega centra je na eni strani spremljanje kakovosti signalov in podatkov, ki jih pošiljajo transponderji, nameščeni na geostacionarnih satelitih, na drugi strani pa povezovanje sistema EGNOS z njegovimi uporabniki. Zagotavlja tudi razširjanje komercialnih podatkov storitve EDAS iz člena 2(5)(b) Uredbe (EU) št. 1285/2013. Storitveni center se nahaja v Torrejonu (Španija) od leta 2004, tj. še preden je Unija pridobila sistem. O tej lokaciji ni treba imeti pomislekov, saj ustreza potrebam programa, izkorišča javne naložbe, ki so ji že bile odobrene, in izpolnjuje varnostne zahteve v koordinaciji z državo članico, na ozemlju katere se nahaja storitveni center. Poleg tega bi selitev na drugo lokacijo povzročila stroške in zmotila delovanje sistema.
            
         
               (10)
            
            
               Za varno medsebojno povezavo v realnem času vseh sestavnih delov talne infrastrukture sistema EGNOS so ti deli medsebojno povezani z omrežjem EWAN (Egnos Wide Area Network), ki je varno omrežje za prenos podatkov, namenjeno posebej sistemu EGNOS. Lokacije omrežja zaradi njegovih fizičnih lastnosti ne bi bilo mogoče določiti in opredeliti v tem sklepu.
            
         
               (11)
            
            
               Treba bi bilo odobriti lokacijo centra za koordinacijo obratovanja sistema, centrov za nadzor misij, postaj RIMS, postaj NLES in storitvenega centra, ki sestavljajo talno infrastrukturo sistema EGNOS.
            
         
               (12)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 36(1) Uredbe (EU) št. 1285/2013 –
            
         SPREJELA NASLEDNJI SKLEP:
   Člen 1
   Lokacija centra za koordinacijo obratovanja sistema, centrov za nadzor misij, postaj za spremljanje signala in njegove integritete, postaj za komuniciranje z geostacionarnimi sateliti in storitvenega centra, ki sestavljajo talno infrastrukturo sistema EGNOS, je določena v Prilogi.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 31. julija 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 1.
   
      (2)  C(2009) 2386.
   
      PRILOGA
      
                  Ime
               
               
                  Lokacija
               
            
                  Center za koordinacijo obratovanja sistema
               
               
                  Toulouse (Francija)
               
            
                  Centra za nadzor misij
               
               
                  Ciampino (Italija), Torrejon (Španija)
               
            
                  Postaje za spremljanje signala in njegove integritete (RIMS)
               
               
                  Aalborg (Danska), Abou Simbel (Egipt), Azori (Portugalska), Agadir (Maroko), Al'Aqaba (Jordanija), Aleksandrija (Egipt), Atene (Grčija), Berlin (Nemčija), Catania (Italija), Ciampino (Italija), Cork (Irska), Džerba (Tunizija), Egilsstadir (Islandija), Gävle (Švedska), Glasgow (Združeno kraljestvo), Golbasi (Turčija), Gran Canaria (Španija), Hajfa (Izrael), Hartebeeshoek (Južna Afrika), Jan Mayen (Norveška), Kijev (Ukrajina), Kirkenes (Norveška), Kourou (Francija), Kuusamo (Finska), Lappeenranta (Finska), La Palma (Španija), Lizbona (Portugalska), Madeira (Portugalska), Malaga (Španija), Moncton (Kanada), Nouakchott (Mavretanija), Oran (Alžirija), Palma de Mallorca (Španija), Pariz (Francija), Reykjavik (Islandija), Santiago de Compostela (Španija), Sofija (Bulgarija), Svalbard (Norveška), Swanwick (Združeno kraljestvo), Toulouse (Francija), Tromsø (Norveška), Trondheim (Norveška), Varšava (Poljska), Zürich (Švica)
               
            
                  Postaje za komuniciranje z geostacionarnimi sateliti (NLES)
               
               
                  Aussaguel (Francija), Betzdorf (Luksemburg), Burum (Nizozemska), Cagliari (Italija), Fucino (Italija), Rambouillet (Francija), Redu (Belgija)
               
            
                  Storitveni center
               
               
                  Torrejon (Španija)